Millal siis sai Kaitseliidust Omakaitse? Kuna enamik metsavendade ja linnade vastupanurühmade juhte ning liikmeid olid kaitseliitlased, nimetati end Kaitseliiduks. Omakaitse nimetust kasutas 1941.a suvesündmusi uurinud õigusteadlase prof. Herbert Lindmäe väitel Pärnumaal esmakordselt piirivalve Mõisaküla rajooni ülem kapten Villem Raid Talil 6. juuli õhtupoolikul metsavendade Tali rühmituse formeerimisel Omakaitse kahekompaniiliseks pataljoniks. Kuna major Lilleleht sai Liivamäe lahingus raskelt haavata, läks metsavendade üldjuhtimine Lõuna-Pärnumaal üle kapten Raid´ile. Omakaitse loomisel Pärnus 8. juulil kasutati paralleelselt Omakaitsega ka Kaitseliidu nimetust. Omakaitse formeerimine maakonna valdades ja linnades toimus eranditult endiste Kaitseliidu pealikute juhtimisel ja kaastegevusel. Pärnus lisandusid neile vanemad, võimuvahetusel juba reservis olnud või punavõimu algperioodil tegevteenistusest lahkunud Eesti sõjaväe ohvitserid.